Návrh rozpočtu Exportno-importnej banky Slovenskej republiky na rok 2025

Exportno-importná banka Slovenskej republiky (ďalej len „EXIMBANKA SR“) hospodári podľa svojho rozpočtu schváleného Národnou radou Slovenskej republiky na príslušný rozpočtový rok. Proces zostavovania, posudzovania a schvaľovania rozpočtu EXIMBANKY SR upravujú ustanovenia § 31 zákona č. 80/1997 Z. z. o Exportno-importnej banke Slovenskej republiky v znení neskorších predpisov (ďalej len „zákon“) a interné predpisy EXIMBANKY SR.

	SUMARIZÁCIA NÁVRHU ROZPOČTU NA ROK 2025:

EXIMBANKA SR predkladá návrh rozpočtu na rok 2025, ktorý nadväzuje na jej hlavné strategické ciele zahŕňajúce diverzifikáciu teritoriálnej štruktúry portfólia, podporu exportu malých a stredných podnikateľov a efektívne riadenie rizík. Vychádza z očakávaných výsledkov hospodárenia za rok 2024, ktoré vyjadrujú reálne dosiahnuteľné ciele pri zohľadnení vývoja hospodárenia EXIMBANKY SR v 1. polroku 2024 a z aktuálneho vývoja slovenskej ekonomiky.

Makroekonomické ukazovatele. Návrh rozpočtu na rok 2025 nadväzuje na predpokladaný medziročný rast slovenskej ekonomiky o +2,6 % a rast exportu SR o +3,1 %.

Klienti. Výraznejšia podpora financovania malých a stredných podnikov. Pokračovanie v podpore veľkých podnikov.

Teritóriá. EÚ, krajiny južného Kaukazu, Ukrajina, krajiny Blízkeho východu, strednej, južnej a juhovýchodnej Ázie, Afriky, Latinskej Ameriky a Balkánu, Veľká Británia, Turecko a Čína.

Odvetvia. Chemický, strojársky, celulózo-papierenský, metalurgický, elektrotechnický a plynárenský priemysel.

Riadenie rizík. Dôraz na odborné riadenie kreditného rizika s cieľom primeranej diverzifikácie a granulácie bankového a poistného portfólia.

Objem portfólia. Navýšenie objemu bankového a poistného portfólia spolu na výšku 1.416.416 tis. eur, t. j. nárast o +8,5 %.

Objem podpory exportu. Podpora exportu vo výške 1.865.000 tis. eur (t. j. nárast o +9,8 %), čo je približne 2,0 % z celkového slovenského exportu.

Výnosy. Výnosy z bankového a poistného portfólia vo výške 34.525 tis. eur, t. j. nárast o +0,1 %.

Náklady. Celkové náklady vo výške 10.852 tis. eur, t. j. nárast o +9,9 %.

Prevádzkový zisk pred nákladmi na riziko.  Prevádzkový zisk pred tvorbou opravných položiek a technických rezerv vo výške 23.673 tis. eur, t. j. pokles o -3,9 %.

Náklady na riziko. Tvorba opravných položiek a technických rezerv na krytie rizika z bankových a poistných činností vo výške 23.069 tis. eur, t. j. pokles o -4,2 %.

Zisk po zdanení. Výsledný zisk po zdanení vo výške 600 tis. eur, t. j. nárast o +9,1 %.

Návrh rozpočtu EXIMBANKY SR na rok 2025 je rozdelený do piatich častí:

A. Základné východiská, ciele a nástroje
B. Obchodný plán
C. Rozpočet aktív a pasív
D. Rozpočet výnosov a nákladov
E. Výsledok hospodárenia

EXIMBANKA SR predstavuje jeden z dôležitých nástrojov štátnej podpory exportu v oblasti financovania úverových produktov, poskytovania záruk a poistenia úverových rizík. Ponúka širokú škálu finančných produktov spojených s vývozom, predovšetkým úverové poistenie, financovanie a záruky. Ako štátna exportno-úverová agentúra umožňuje vstup slovenským exportérom do obchodných a investičných vzťahov, kde komerčný finančný sektor prejavuje menší záujem prevziať na seba riziko. Cieľom je štátna podpora exportu, ktorá nenarúša trhové podmienky, nedeformuje trh a neumožňuje zvýhodňovanie výrobcov z jednej krajiny na úkor ostatných, pričom je povinná dodržiavať medzinárodné pravidlá OECD a EÚ pre štátom podporované exportné úvery.

Vývoj slovenskej ekonomiky je vzhľadom na jej vysokú mieru otvorenosti výrazne závislý na exportnej výkonnosti. Po odznení cenového šoku z predchádzajúcich rokov je výhľad na rok 2024 priaznivejší a dynamika rastu ekonomiky sa zrýchli. Na Slovensku sa začala zotavovať spotreba domácností, keďže opatrenia vlády zafixovali ceny energií a znížili tak infláciu. Na základe makroekonomickej prognózy sa očakáva, že reálne HDP Slovenskej republiky v roku 2024 stúpne o 2,5 % a jeho rast bude podporený najmä domácim dopytom. Spotrebu potiahnu najmä rastúce reálne príjmy domácností, zatiaľ čo investičná aktivita sa po dočerpaní fondov EÚ zvoľní. V roku 2025 sa predpokladá, že HDP sa reálne zvýši o 2,6 %, pričom spotrebu domácností nahradí realizácia projektov z Plánu obnovy a odolnosti EÚ. Oživenie svetového obchodu povedie v budúcom roku k vyššiemu zahraničnému dopytu, ktorý povzbudí utlmený slovenský export a priemysel. V roku 2025 sa predpokladá rast slovenského exportu o 3,1 % ([footnoteRef:1]). [1: ()zdroj: Inštitút finančnej politiky MF SR - 69. zasadnutie Výboru pre makroekonomické prognózy zo dňa 14. júna 2024 ] 


Základným cieľom EXIMBANKY SR je v čo najvyššej miere profesionálne reagovať na potreby svojich klientov a ponúkať také riešenia, ktoré prinášajú vysokú pridanú hodnotu pre existujúcich a nových exportérov. Pôsobenie EXIMBANKY SR je podmienené aj internou optimalizáciou modelu jej fungovania a zjednodušovania procesov s cieľom transformácie EXIMBANKY SR na modernú, agilnú, proklientsky orientovanú inštitúciu s významným miestom na medzinárodnej scéne. Primárnym zámerom bude aj v roku 2025 snaha o získavanie nových obchodov,  nárast majetkovej angažovanosti, stabilizácia výnosov, ale aj diverzifikácia klientskeho portfólia.

Návrh rozpočtu EXIMBANKY SR na rok 2025 je založený najmä na nasledujúcich východiskách a predpokladoch:
· posilnenie vlastných zdrojov financovania realizované v júli 2024 vkladom štátnych finančných aktív do základného imania EXIMBANKY SR v sume 250.000 tis. eur s následným presunom prostriedkov zo základného imania EXIMBANKY SR do fondu na záruky (100.000 tis. eur) a fondu na krytie neobchodovateľných rizík (150.000 tis. eur),
· výrazný nárast majetkovej angažovanosti z poskytnutých úverov a vystavených záruk očakávaný v roku 2024, ktorý súvisí so zintenzívnením úverových a záručných aktivít, a ktorý predstavuje očakávaný medziročný rozpočtovaný nárast majetkovej angažovanosti z bankových činností v roku 2024 až o 21,8 %,
· pokračujúci nárast majetkovej angažovanosti z bankových činností aj v roku 2025 v porovnaní s očakávanou skutočnosťou za rok 2024 (medziročne o 7,0 %), 
· v porovnaní s predchádzajúcimi rokmi výraznejší nárast poistnej angažovanosti z poistenia obchodovateľných a neobchodovateľných rizík v roku 2025 k očakávanej skutočnosti za rok 2024 (medziročne o 11,1 %),
· očakávaná podpora pri obnove Ukrajiny prostredníctvom portfóliovej záruky Európskeho investičného fondu v rámci schémy Export Credit Pilot,   
· priame financovanie a poisťovanie zvýhodnených vývozných úverov v zmysle zákona č. 392/2015 Z. z. o rozvojovej spolupráci a o zmene a doplnení niektorých zákonov, zároveň sa predpokladá ich postupná realizácia v ďalšom období,
· ďalšie zintenzívnenie akvizičnej činnosti v oblasti priameho financovania úverov a poisťovania exportu,
· od roku 2023 vyplácanie poistných plnení k obchodnému prípadu strednodobého a dlhodobého poistenia za neobchodovateľné riziko, ktoré je začlenené do teritória 7. ratingovej skupiny podľa klasifikácie OECD, kde kategória 7 predstavuje najvyššiu mieru rizika ([footnoteRef:2]), [2: () obchodný prípad poistenia voči odberateľovi z Kubánskej republiky ] 

· dôraz na podporu exportu malých a stredných podnikov (ďalej len „SMEs“) s cieľom granulácie a diverzifikácie rizika:
a) pokračovanie vo využívaní účelových úverových liniek uzatvorených s Európskou investičnou bankou (ďalej len „EIB“) na podporu SMEs a stredne veľkých spoločností (ďalej len „MID-CAPs“), 
b) pokračovanie v optimalizácii a zjednodušovaní schvaľovacieho procesu,
c) zintenzívnenie spolupráce najmä s komerčnými bankami a inými partnerskými a štátnymi inštitúciami, podnikateľskými a živnostenskými zväzmi za účelom posilnenia jedného z ťažiskových zameraní EXIMBANKY SR ako exportno – úverovej agentúry prostredníctvom poisťovacích činností, 
d) využívanie vlastných a aj cudzích zdrojov získaných na medzibankovom trhu s následnou realizáciou obchodných prípadov pripravovaných v roku 2025,
· pokračovanie v podpore exportu veľkých podnikov, čoho výsledkom je aj zainteresovanie SMEs ako ich subdodávateľov,
· posilňovanie spolupráce EXIMBANKY SR s komerčným bankovým sektorom, ktorá je nevyhnutným predpokladom zvyšovania poistnej angažovanosti s dôrazom na kľúčovú úlohu EXIMBANKY SR prostredníctvom poskytovania komerčného aj politického krytia pre slovenských exportérov,
· intenzívna koordinácia postupov EXIMBANKY SR s rezortnými ministerstvami a súčinnosť jednotlivých aktérov hospodárskej diplomacie vrátane EXIMBANKY SR, ktorá sa prejavuje v rastúcej efektivite, konzistentnosti a cielenejšej podpore slovenských exportérov,
· zintenzívnenie odbornej starostlivosti pri posudzovaní rizík obchodných prípadov,
· pokračovanie v aktívnom presadzovaní záujmov SR v medzinárodných zoskupeniach a pracovných skupinách pri Rade EÚ a OECD, zintenzívnenie spolupráce s exportnými úverovými agentúrami najmä v oblasti výmeny informácií, ako aj spolupráca na spoločných projektoch v oblasti štátom podporovaných exportných úverov.

Aktivity v oblasti financovania a poisťovania aj v roku 2025 sú založené na poskytovaní širokého spektra produktov a služieb poskytovaných EXIMBANKOU SR. Návrh rozpočtu v roku 2025 očakáva nárast celkovej majetkovej angažovanosti v porovnaní s očakávanou skutočnosťou za rok 2024 o 8,5 %. EXIMBANKA SR ponúka svojim klientom portfólio produktov, ktoré vyhovujú ich teritoriálnym a produktovým exportným záujmom. V teritoriálnej oblasti sa EXIMBANKA SR bude orientovať okrem EÚ hlavne na krajiny v oblasti južného Kaukazu, Ukrajinu, krajiny Blízkeho východu, strednej, južnej a juhovýchodnej Ázie, Afriky, Latinskej Ameriky a Balkánu, Veľkú Britániu, Turecko a Čínu. Komoditná štruktúra bude kopírovať odvetvia, v ktorých pôsobia klienti EXIMBANKY SR s najväčším podielom chemického, strojárskeho, celulózo-papierenského, metalurgického, elektrotechnického a plynárenského priemyslu.

1. Bankové činnosti

EXIMBANKA SR v roku 2025 zameria svoje bankové aktivity na poskytovanie všetkých typov priamych úverov a bankových záruk. Podobne ako v predchádzajúcich rokoch, sa ani v tomto rozpočtovom roku neuvažuje s refinancovaním úverov prostredníctvom komerčných bánk. EXIMBANKA SR v roku 2025 predpokladá financovať hlavne predexportné úvery, investičné úvery na nákup a modernizáciu technológie a súvisiacej infraštruktúry a obstaranie investičného majetku, vrátane nadobudnutia (výstavby) nehnuteľnosti, priame úvery na financovanie investície v zahraničí vrátane akvizičného financovania, a tiež vystavovať bankové záruky.

a) Financovanie úverov

Návrh rozpočtu EXIMBANKY SR v roku 2025 predpokladá nárast celkového objemu poskytnutých priamych úverov klientom v porovnaní s očakávanou skutočnosťou za rok 2024. To predstavuje vyšší objem financovania prevažne z vlastných zdrojov, ktoré budú doplnené o cudzie zdroje. Ťažiskom úverových činností EXIMBANKY SR bude poskytovanie financovania klientov prostredníctvom priamych vývozných úverov a priamych dovozných úverov. EXIMBANKA SR v priebehu roka 2025 okrem poskytnutých priamych úverov klientom predpokladá tiež evidenciu nepriameho odberateľského úveru bankám a ostatných pohľadávok spojených najmä s realizáciou bankových záruk. Návrh rozpočtu predpokladá, že celkový objem úverov bankám a klientom a ostatných pohľadávok voči klientom k 31.12.2025 dosiahne výšku 696.345 tis. eur, čo predstavuje nárast angažovanosti za segment financovania oproti očakávanej skutočnosti k 31.12.2024 o 80.863 tis. eur (o 13,1 %).

Pri poskytovaní úverov z vlastných zdrojov EXIMBANKY SR bude aj v roku 2025 úroková sadzba na úvery zložená z referenčnej úrokovej sadzby EURIBOR zvýšenej o úrokovú maržu. Úroková sadzba môže byť v individuálnych prípadoch stanovená aj ako fixná sadzba na obdobie financovania. Zámerom EXIMBANKY SR je uplatnenie pružnej úrokovej politiky so schopnosťou operatívne reagovať na vývoj úrokových sadzieb na medzibankovom trhu. Vzhľadom na doterajší a očakávaný inflačný a hospodársky vývoj v eurozóne sa začal v roku 2024 proces znižovania kľúčových úrokových sadzieb zo strany Európskej centrálnej banky, pričom v roku 2025 sa predpokladá pokračujúce postupné znižovanie kľúčových úrokových sadzieb na finančnom trhu v porovnaní s aktuálnymi hodnotami. 

Vzhľadom na realizované navýšenie vlastných zdrojov financovania z prostriedkov štátnych finančných aktív v priebehu roka 2024 a tiež s ohľadom na očakávaný vývoj angažovanosti EXIMBANKY SR v oblasti financovania úverov, sa v roku 2025 neočakáva zvyšovanie objemu čerpaných cudzích zdrojov. Pri financovaní zo zdrojov získaných na medzibankovom trhu bude úroková sadzba na úvery poskytované EXIMBANKOU SR odvodená od nákladov na cudzie zdroje. EXIMBANKA SR má uzatvorené dve zmluvy o úvere s EIB, ktorých účelom je poskytovanie úverov pre SMEs a MID-CAPs na podporu investičných projektov a prevádzkového kapitálu. Okrem toho má EXIMBANKA SR uzavreté zmluvy o úvere s viacerými komerčnými bankami, pričom ich celkový objem by mal dostatočne pokryť predpokladanú angažovanosť z poskytnutých úverov v rozpočtovanom roku.

b) Záruky

Významným produktom bankových činností naďalej zostávajú aj vystavené záruky klientom. EXIMBANKA SR v návrhu rozpočtu na rok 2025 predpokladá objem vystavených záruk ku koncu roka vo výške 190.071 tis. eur, čo predstavuje medziročný pokles o 22.663 tis. eur (o 10,7 %) spôsobený čiastočnou redukciou jednorazovo vystavených bankových záruk, na ktoré EXIMBANKA SR získala mandát v súvislosti s posilnením vlastných zdrojov financovania v roku 2024, pri ktorých v súčasnosti neočakáva ďalšiu obnovu v roku 2025. V prípade zvýšeného dopytu klientov, prípadne nového mandátu o vystavenie bankových záruk, EXIMBANKA SR disponuje pre rok 2025 dostatočnou záručnou kapacitou pre pokrytie ich potrieb. Platnosť záruk závisí od požiadaviek beneficienta, resp. podmienok kontraktu. 

c) Teritoriálne a komoditné zameranie

EXIMBANKA SR bude v roku 2025 z hľadiska teritoriálnej štruktúry, popri zachovaní súčasnej podpory na trhy EÚ, aktívne podporovať aktivity slovenských podnikateľských subjektov aj do krajín mimo EÚ. V rámci vnútorného trhu EÚ to budú hlavne krajiny Vyšehradskej štvorky, Rakúsko a Nemecko, pričom podpora exportu do týchto krajín dosahuje ročne viac ako polovicu z celkovej hodnoty podporeného vývozu prostredníctvom bankových činností. Ďalej sú to krajiny južného Kaukazu, Balkánu, Blízkeho východu, južnej a juhovýchodnej Ázie, Afriky, Latinskej Ameriky a Veľká Británia. EXIMBANKA SR v roku 2025 neočakáva výraznejšiu zmenu v komoditnej štruktúre podporeného exportu. Najväčší podiel bude mať aj tradične naďalej chemický, strojársky, celulózo-papierenský a elektrotechnický priemysel. Ďalšie odvetvia budú reflektovať na dopyt exportérov, pričom doteraz indikované odvetvia záujmu exportérov sú logistika, energetický a ťažobný priemysel, oblasť výstavby, renovácie a prenájmu nehnuteľností a cestovný ruch.

d) Podpora exportu 
 
Rozpočtovaná výška podpory exportu bankovými produktmi v roku 2025 vychádza z očakávanej podpory exportu za rok 2024 a zohľadňuje stav majetkovej angažovanosti podľa jednotlivých produktov a predpokladaný vývoj obchodných aktivít v 2. polroku 2024 a v roku 2025.
	
EXIMBANKA SR v návrhu rozpočtu na rok 2025 plánuje prostredníctvom úverových a záručných aktivít podporiť export slovenských podnikateľských subjektov v celkovom objeme 965.000 tis. eur, čo je o 137.000 tis. eur (o 16,5 %) viac v porovnaní s očakávanou skutočnosťou za rok 2024. Plánovaný objem v roku 2025 počíta s podporou exportu pri priamych úveroch klientom (785.000 tis. eur, t. j. medziročný nárast o 207.000 tis. eur) a vystavených zárukách klientom (180.000 tis. eur, t. j. medziročný pokles o 70.000 tis. eur).







2. Poisťovacie činnosti

a) Poistenie obchodovateľných rizík 

V oblasti poistenia obchodovateľných rizík EXIMBANKA SR plánuje ku koncu roka 2025 upísať riziká v brutto výške 330.000 tis. eur (nárast oproti očakávanej skutočnosti k 31.12.2024 o 5.000 tis. eur, t. j. o 1,5 %). Upísané riziká z poistenia obchodovateľných pohľadávok EXIMBANKA SR predpokladá kryť poistnou kapacitou (pri bezpečnostnom koeficiente pre rok 2025 vo výške 7), ktorá je v súčasnosti postačujúca a dovoľuje upísať obchodné prípady aj nad rámec rozpočtu. 

V roku 2025 EXIMBANKA SR plánuje zabezpečovať obchodovateľné riziká spôsobom obligatórneho kvótového zaistenia pri podiele zaisťovateľov na krytí rizika 65,0 %. Zmluvnou spoluprácou s  významnými zahraničnými zaisťovateľskými spoločnosťami má EXIMBANKA SR záujem pokračovať v dlhodobom trende diverzifikácie prijatého rizika.

V oblasti poisťovacích činností EXIMBANKA SR plánuje v roku 2025 dosiahnuť podiel klientov z radov SMEs približne na úrovni 85,0 % z celkového počtu klientov krátkodobého poistenia. EXIMBANKA SR bude napĺňať svoj strategický cieľ a zvyšovať objem podpory exportu tejto významnej časti vývozcov, najmä poskytovaním on-line produktu poistenia proti krátkodobým komerčným a politickým rizikám pri zohľadnení akceptovateľnej miery prevzatého rizika a nákladovosti tejto činnosti.

b) Poistenie neobchodovateľných rizík 

V oblasti poistenia neobchodovateľných rizík EXIMBANKA SR predpokladá ku koncu roka 2025 upísať riziká v brutto výške 200.000 tis. eur (nárast oproti očakávanej skutočnosti k 31.12.2024 o 48.000 tis. eur, t. j. o 31,6 %). Poistná kapacita u tohto druhu poistenia (pri bezpečnostnom koeficiente pre rok 2025 vo výške 8) umožní kryť poistnú angažovanosť z obchodných prípadov, ktoré EXIMBANKA SR plánuje uzavrieť do konca roku 2024 a zároveň vytvorí dostatočný priestor na upísanie nových rizík z obchodných prípadov plánovaných v roku 2025. 

V druhej polovici roka 2024 a v roku 2025 EXIMBANKA SR predpokladá upísanie poistnej angažovanosti z poistenia neobchodovateľných krátkodobých rizík schválením nových obchodných prípadov (poistenie do Indie, Srbska a iných krajín). Po schválení špeciálneho rámca poistenia obchodných pohľadávok do 90 dní poskytuje EXIMBANKA SR od mája 2023 pre svojich klientov krytie exportu tovarov a služieb na Ukrajinu. V segmente strednodobého a dlhodobého poistenia predpokladá EXIMBANKA SR v danom období poistenie odberateľských úverov do Angoly, Indonézie a Uzbekistanu, a tiež poistenie zvýhodneného úveru do Uzbekistanu.

EXIMBANKA SR má uzavreté zmluvy o zaistení s mnohými exportnými agentúrami a zároveň je pripravená v pozícii aktívneho zaisťovateľa zaisťovať strednodobé a dlhodobé obchodné prípady v súlade s možnosťami jej poistnej kapacity, zdrojov krytia a vývoja škodovosti v tomto segmente poistenia.

Prioritou EXIMBANKY SR v oblasti strednodobého a dlhodobého poistenia bude v roku 2025 upísať plánované nové obchodné prípady, úspešne zrealizovať pilotný projekt poistenia zvýhodneného vývozného úveru a taktiež po ukončení vojnového konfliktu využiť produkty poistenia pri povojnovej obnove Ukrajiny.


c) Teritoriálne a komoditné zameranie

V teritoriálnej štruktúre podpory exportu sa v roku 2025 očakáva v oblasti poistenia obchodovateľných rizík pokračovanie dlhoročného smerovania slovenského vývozu najmä do krajín EÚ a OECD. EXIMBANKA SR rovnako eviduje v danom segmente poistenia záujem o krytie exportných pohľadávok do Turecka, Číny a Srbska. V oblasti poistenia obchodovateľných rizík sa v roku 2025 predpokladajú najvyššie podiely na poistenom objeme v sortimente trhových výrobkov, ako sú metalurgické výrobky, elektrotechnický či chemický sortiment, ale aj výrobky z dreva a plastov.

V oblasti poistenia neobchodovateľných krátkodobých rizík sa očakáva podpora exportu do Indie, Srbska a iných krajín. V segmente poistenia strednodobého a dlhodobého rizika sa predpokladá realizácia viacerých obchodných prípadov do Uzbekistanu so zameraním na plynárenský a cestný priemysel, a taktiež do Angoly a Indonézie, pričom ide o simulátory vojenskej techniky.
	
d) Podpora exportu

EXIMBANKA SR prostredníctvom poisťovacích činností plánuje v roku 2025 podporiť  export v celkovej  výške 900.000 tis. eur, čo predstavuje nárast o 29.500 tis. eur, t. j. o 3,4 % oproti očakávanej skutočnosti za rok 2024. V oblasti poistenia obchodovateľných rizík sa v roku 2025 predpokladá podpora exportu v objeme 852.000 tis. eur, čo predstavuje oproti očakávanej skutočnosti za rok 2024 nárast o 27.000 tis. eur (o 3,3 %). Podpora exportu pri poistení neobchodovateľných rizík sa v roku 2025 predpokladá vo výške 48.000 tis. eur, čo predstavuje nárast o 2.500 tis. eur (o 5,5 %) oproti očakávanej skutočnosti za rok 2024. Uvedený návrh objemu podpory exportu na rok 2025 vychádza z metodiky vykazovania daného ukazovateľa, kde v segmente poistenia krátkodobého rizika (revolvingové úverové limity) sa pre výpočet aplikuje reálna hodnota poistnej angažovanosti a platobnej podmienky pre každý obchodný prípad a v prípade poistenia jednorazových obchodných prípadov (hlavne segment strednodobého a dlhodobého poistenia) sa hodnota podpory exportu vykáže až v období realizácie exportu mimo SR. 


Rozpočet aktív a pasív

a) Aktíva

Návrh rozpočtu EXIMBANKY SR na rok 2025 predpokladá ku koncu roka celkový objem aktív (príloha č. 1) vo výške 764.000 tis. eur, čo znamená pokles oproti očakávanej skutočnosti ku koncu roka 2024 o 0,1 %. V priebehu 2. polroka 2024 došlo k výraznému nárastu bilančnej sumy EXIMBANKY SR v súvislosti s vkladom štátnych finančných aktív do základného imania EXIMBANKY SR a s posilnením fondu na záruky a fondu na krytie neobchodovateľných rizík presunom z uvedených prostriedkov v celkovej sume 250.000 tis. eur.

EXIMBANKA SR ku koncu roka 2025 plánuje dosiahnuť objem obchodovateľných aktív spojených s úverovými produktmi vo výške 696.345 tis. eur, čo predstavuje nárast o 13,1 % oproti očakávaniam k 31.12.2024. Štruktúra obchodovateľných aktív je bližšie analyzovaná v časti B. Obchodný plán.

EXIMBANKA SR k 31.12.2025 uvažuje so stavom hmotného a nehmotného majetku v zostatkovej hodnote po odpočítaní oprávok vo výške 3.000 tis. eur. EXIMBANKA SR v roku 2025 uvažuje s čiastočnou obnovou majetku vo výške 2.024 tis. eur. Investície v rámci hmotného majetku vo výške 795 tis. eur súvisia s obnovou budovy, čiastočnou obnovou vozového parku, výmenou hardvéru, obnovou kancelárskeho zariadenia, výmenou nábytku a s nákupom počítačovej techniky. Na investovanie do nehmotného majetku je vyčlenených 1.229 tis. eur, ktoré sú určené na rozvoj a zefektívnenie informačných systémov EXIMBANKY SR.  

b) Pasíva 

Návrh rozpočtu pasív na rok 2025 (príloha č. 2) predpokladá ich výšku 764.000 tis. eur.

Ťažiskom zdrojov určených na obchodné aktivity budú v roku 2025 naďalej kapitálové fondy tvorené v rámci vlastných zdrojov financovania (432.144 tis. eur) a základné imanie (100.000 tis. eur), ktoré budú doplnené prijatými úvermi od bánk (190.000 tis. eur). Získané cudzie zdroje budú čerpané z úverových rámcov v komerčných bankách a tiež z účelových úverových liniek uzatvorených s EIB. Predpokladá sa, že prijaté úvery od bánk budú na úrovni očakávanej skutočnosti ku koncu roka 2024, a vzhľadom na posilnenie vlastných zdrojov v 2. polroku 2024 dostatočne pokryjú zvýšené nároky na priame financovanie úverov klientom.

Záväzky voči klientom rozpočtované ku koncu roku 2025 vo výške 5.250 tis. eur predstavujú prostriedky na klientskych účtoch, ktoré slúžia ako zabezpečovací prostriedok pri realizácii bankových obchodov. 

Na celkových pasívach EXIMBANKY SR k 31.12.2025 sa budú podieľať aj rezervy v sume 37.338 tis. eur. Predstavujú najmä technické rezervy z poisťovacích činností v plánovanej brutto výške 36.878 tis. eur. Rezervy z prevádzkovej činnosti k 31.12.2025 v plánovanej výške 460 tis. eur zahŕňajú rezervy na dlhodobé zamestnanecké požitky.


Rozpočet výnosov a nákladov 

Návrh rozpočtu výnosov a nákladov na rok 2025 (príloha č. 3) predpokladá v ich základnej štruktúre nasledovný vývoj:

a) Celkové výnosy za bankovú a poisťovaciu činnosť vo výške 34.525 tis. eur budú oproti očakávanej skutočnosti za rok 2024 vyššie o 0,1 %, z toho:

· čisté úrokové výnosy vo výške 26.143 tis. eur budú oproti očakávanej skutočnosti za rok 2024 nižšie o 2,9 %. Odrážajú predpokladaný nárast angažovanosti z poskytnutých úverov v roku 2025, ktorý však bude eliminovaný predpokladaným poklesom úrokových sadzieb na peňažnom trhu v porovnaní s predchádzajúcom rokom,

· čisté výnosy z poplatkov a provízií sú plánované na rok 2025 v objeme 5.626 tis. eur a predstavujú pokles oproti očakávaniam roku 2024 o 1,5 %. Zahŕňajú najmä poplatky z poskytnutých záruk a úverov, prípadne z nečerpaných úverových rámcov. Okrem toho zahŕňajú aj poplatok z časového rozlíšenia prémie za kreditné riziko z nepriameho odberateľského úveru,

· čisté výnosy spojené s poisťovacou a zaisťovacou činnosťou sú na rok 2025 rozpočtované v sume 2.676 tis. eur a predstavujú nárast oproti očakávanej skutočnosti za rok 2024         o 49,5 %. Ich medziročný nárast súvisí s vyšším čistým zaslúženým poistným, ktoré je plánované v objeme 2.574 tis. eur (medziročný nárast o 54,4 %). Čisté náklady na poistné plnenia v objeme 20.707 tis. eur predstavujú poistné plnenia po odpočítaní nákladov postúpených zaisťovateľom. Rozpočtovaná výška poistných plnení pre rok 2025 uvažuje s rizikami už identifikovanými v predchádzajúcom období a následná tvorba technických rezerv na krytie škôd v rozpočtovom roku a na predpokladané splátky v nasledujúcom období bude mať výrazný vplyv na plánovanú výšku výsledku hospodárenia v roku 2025. Poistné plnenia v čiastke 20.032 tis. eur súvisia s obchodnými prípadmi strednodobého a dlhodobého poistenia za neobchodovateľné riziko v rámci teritória 7. ratingovej skupiny podľa klasifikácie OECD, ktorá predstavuje najvyššiu mieru rizika ([footnoteRef:3]).  [3:  () obchodný prípad poistenia voči odberateľovi z Kubánskej republiky ] 


b) Celkové prevádzkové náklady (príloha č. 4) sa predpokladajú v objeme 10.852 tis. eur, čo je o 9,9 % viac, ako sa očakáva dosiahnuť v roku 2024. Ich nárast je spojený hlavne s personálnym posilnením odborných útvarov v nadväznosti na nárast obchodných aktivít. Zároveň sa v porovnaní s predchádzajúcim rokom počíta s rastom cien nakupovaných výkonov a tiež s nárastom odpisov vzhľadom na plánované investície, ktoré budú realizované v 2. polroku 2024 a v rozpočtovom roku 2025. V základnej štruktúre prevádzkové náklady EXIMBANKY SR tvoria:

· všeobecné prevádzkové náklady v sume 9.532 tis. eur, čo je medziročný nárast o 10,0 %. Najväčšiu položku všeobecných prevádzkových nákladov v roku 2025 tvoria náklady na zamestnancov a sociálne náklady rozpočtované spolu vo výške 6.466 tis. eur. Oproti očakávanej skutočnosti roku 2024 sú vyššie o 12,6 %, čo súvisí najmä s výraznejším doplnením stavu zamestnancov nevyhnutným na zabezpečenie plánovaného rozvoja obchodných činností v rozpočtovom roku a v nasledujúcom období. Vzhľadom na pretrvávajúcu poddimenzovanosť počtu  zamestnancov, EXIMBANKA SR očakáva v 2. polroku 2024 nárast počtu zamestnancov o 9 zamestnancov (t. j. o 10,2 %) a v roku 2025 plánuje zvýšenie stavu zamestnancov o ďalších 6 zamestnancov (t. j. o 6,2 %).
Ďalšou objemovo významnou položkou sú nakupované výkony v rozpočtovanej sume 2.944 tis. eur, ktoré budú v porovnaní s očakávanou výškou za rok 2024 vyššie o 5,0 %. Ich nárast sa očakáva najmä v súvislosti so zvýšenými nákladmi na IT služby a na poradenské a právne služby. Na sume nakupovaných výkonov sa najväčšou mierou podieľajú náklady na údržbu a obnovu informačného systému EXIMBANKY SR (bankový a poistný informačný systém), náklady na marketing, cestovné, poradenské a právne služby, nakupované energie, on-line médiá a ostatné služby nemateriálovej povahy,

· odpisy majetku v sume 832 tis. eur sú oproti očakávanej skutočnosti za rok 2024 vyššie      o 8,6 %. Ich objem odráža predpokladaný stav majetku a je výsledkom plánovaných investícií v roku 2025 v sume 2.024 tis. eur,

· ostatné prevádzkové náklady vo výške 488 tis. eur predstavujú nárast oproti očakávaniam za rok 2024 o 9,4 %. Zahŕňajú hlavne platby poistného do rezervného fondu solidarity Sociálnej poisťovne, odmeny členom orgánov EXIMBANKY SR, príspevky združeniam, ktorých je EXIMBANKA SR členom, platby poistného a iné náklady.

c) Prevádzkový zisk pred opravnými položkami a rezervami v sume 23.673 tis. eur (pokles oproti očakávanej skutočnosti za rok 2024 o 3,9 %). Uvedený objem prevádzkového zisku v roku 2025 je výsledkom plánovaného nárastu výnosov z obchodných aktivít a rastu prevádzkových nákladov v rozpočtovom roku.

d) Čisté náklady spojené s tvorbou opravných položiek a rezerv okrem škodových rezerv súvisiacich s vyplatenými poistnými plneniami predstavovali 23.069 tis. eur. V porovnaní očakávanou skutočnosťou za rok 2024 predstavuje medziročný pokles o 4,2 %. Ich objem súvisí najmä s tvorbou škodových technických rezerv, určených na krytie hrozieb a oznámených poistných udalostí z poisťovacích činností, a tiež opravných položiek k znehodnoteným pohľadávkam z bankových činností. Výšku opravných položiek môže ovplyvniť prípadné zhoršenie obchodného prípadu voči odberateľovi z Kubánskej republiky, ktorý sa nachádza  v rámci teritória 7. ratingovej skupiny podľa klasifikácie OECD, ktorá predstavuje najvyššiu mieru rizika.

Výsledok hospodárenia

EXIMBANKA SR v roku 2025 z rozpočtovanej výšky výnosov a nákladov predpokladá dosiahnuť výsledok hospodárenia po zdanení vo výške 600 tis. eur, čo znamená nárast oproti očakávanej skutočnosti za rok 2024 o 50 tis. eur, t. j. o 9,1 %.

V priebehu roka 2025 EXIMBANKA SR predpokladá v rámci rozdelenia zisku očakávaného za rok 2024 umorenie časti neuhradenej straty v sume 200 tis. eur dosiahnutej v roku 2021. To by predstavovalo zníženie aktuálnej výšky neuhradenej straty -9.490 tis. eur na -9.290 tis. eur ku koncu roku 2025.

Rozdelenie plánovaného výsledku hospodárenia za rok 2025 bude navrhnuté v rámci uzávierkových prác. Súčasťou rozdelenia disponibilného zisku bude aj návrh na odvod do štátneho rozpočtu v predpokladanej výške 250 tis. eur, ktorý zohľadňuje ustanovenia zákona. Jeho schválenie je, v súlade s platnou legislatívou, v kompetencii Ministerstva financií SR. 

